Author: Институт перевода Библии
Date: 2022-07-04T16:17:02.881408+00:00

Апигӏамбар Инус Йгӏвыра

Апигӏамбар Инус Йгӏвыра

1. Апхъажва

1. Инус

Апхъажва

Хвду зму апхьагӀвчва!

Швара йгӀашвнапӀыцӀашватӀ апигӀамбар Инус йгӀвыра. А-Уасйат Ажвдза агӀвыраква йрыуа закӀыпӀ ауи. А-Уасйат Ажвдзи а-Уасйат ШӀыци ацыта а-ГӀвыра Цкьа гӀандыршитӀ. А-ГӀвыра Цкьа – агӀвыраква йыр-ГӀвырапӀ, адунай апны сквшышвпхьадзарала рахӀа щарда йызпхьуз йгьи йызпхьауа гӀвырапӀ. А-Уасйат Ажвдза йгӀанахӀвитӀ адунай шгӀаншаз, агӀвычӀвгӀвыс адунай дшгӀаквылыз, аджьут уагӀи апхъазаман йбзазуз анахьанат ауагӀакви ртурыхмгӀви ргвбайарамгӀви шгӀакӀвшаз.

ЙшвнапӀыцӀакӀу агӀвыра урышв бызшвала атекстгьи ацпӀ, ауи «АгӀвыра цкьа: А-МарагӀацӀцӀырта атакӀра» (2003, 2009) йауапӀ. Абаза текстгьи аурышв текстгьи апхъанчӀви джьут оригинал йгӀахъырхын йатаркӀтӀ.

Щала йуагӀа йрагъачваз рпны йпигӀамбархарныс зтахъымыз апигӀамбар, лшарата йылаз зымгӀвала зпигӀамбарра йапшӀагылхуаз агӀвычӀвгӀвыс йгӀайыквчважвитӀ Инус[1] йгӀвыра. Ауи агӀаншара хӀысквшпхьадзара апхъала йагӀбахуз асквшышв агӀан йакӀвшатӀ. Чвгьарахара щарда нкъвызгуз Ассирия империя акъала хъада Ниневия дцата ауи абзазагӀвчва рымцква агвы йгӀаквицӀарныс а-Нчва Инус йыхъвда йыквицӀатӀ. Ауаса Инус йгьитахъымызтӀ Израиль щала йрагъуз Ниневия абзазагӀвчва рыгвнахӀква тшырзырдырхта а-Нчва йзыргӀвара радзарныс, ауи йгӀалцӀла Ниневия ахьыла йымцуз амгӀва дыквылтӀ.

Йапшымыз агӀаншара джьащахъваква рымщтахь Инус йцӀыхъвахауата а-Нчва йажва даздзыргӀвытӀ, ауаса ауи гвасра дута йзалтӀ Ниневия абзазагӀвчва а-Нчва йзыргӀвара ъагӀарадзаз. Ауыла ЙхӀыхвиту Инус йгӀаййырбатӀ, Ауи йылпха йажва йазхъазцӀарныс йхӀазыру ауагӀаква зымгӀва йшырзалихуа, ауи йшитахъым гвнахӀ зырхӀаз агӀвычӀвгӀвыс дирыдзныс, ауи йшитахъу агӀвычӀвгӀвыс ауат агвнахӀква тшырзидырта а-Нчва йзыргӀвара йадзарныс. ЙхӀыхвиту Израиль ауагӀа йгьырхъазым дзы-Нчву, Ауи адунай шабгу, рахвгьи, гӀайырагьи, йбзам апсабарагьи араъа йгӀаланакӀуата, дры-НчвапӀ, ауатгьи Ауи йъамыр йацӀапӀ, Ауи йыхъазла кӀара йапсапӀ.

ХӀгвыгъитӀ а-Уасйат Ажвдза йауу ари агӀвыра тшыт апхьагӀв йыхъазла а-ГӀвыра Цкьа шабгу йазынарху азыгӀальаматра шгӀаннаршуш. А-ГӀвыра Цкьа атакӀрала а-Институт апигӀамбар Инус йгӀвыра атакӀыгӀвчви аредакторкви, ари агӀацӀщтра арыхӀазырра йацхърагӀаз зымгӀвагьи йшырзыразу днардыритӀ.

Атекст аэлектрон формат а-ГӀвыра Цкьа атакӀрала а-Институт асайт апны йгӀау йауаштӀ (ibt.org.ru).

[1] Йона-хӀва акӀвпӀ ауи йшйыпхьауа джьут бызшва апны.

Инус

Инус

1. 1

2. 2

3. 3

4. 4

1

АпигӀамбар Инус йгӀвыра

Инус ЙхӀыхвиту дичвырдитӀ

1^1ЙхӀыхвиту Инус, Амиттай йпа, йайхӀвтӀ:

2«МгӀва уыквыл! Ниневия акъала ду уца, ауаъа йбзазауа рымцква гӀацӀца, йрахӀв ауат рчвгьарахараква сара йшгӀаздырыз».

3Инус мгӀва дыквылтӀ: ЙхӀыхвиту дичвырдата Таршиш[*] дцарныс йгвы йтайкӀын, Йаффадза дкӀнылтӀ ауи, Таршиш йцуз ахъвыхӀ гӀайаутӀ, амгӀвахвгьи ритын, ауи даквчӀватӀ, ауыла Таршиш дцата ЙхӀыхвиту тшичвидзарныс ахъазла.

4Ауаса ЙхӀыхвиту атенгьыз апны пша чвгьакӀ гӀайрысын, атолкъвынква мчыта тшгӀащтӀырхтӀ. АхъвыхӀ хъвашарныс йхӀазырын. 5Ашвара йнанауахвтӀ ахъвыхӀнкъвцагӀвчва. Йпсы гӀащаквижьныс дащтата дасузлакӀгьи йынчва дйыхӀвауа далагатӀ. Ауат ахъвыхӀ йаныз ахьанта атенгьыз йтарпсатӀ, ауи дрыласра ртахъыта.

Ауи апхъала Инус ахьанта ъатаз дталхьан, ауаъа дщтӀалын ачва жвпӀа даланахӀватӀ.

6АхъвыхӀ апшвыма ауи дйызгӀайын йгӀайайхӀвтӀ: «АчӀвыйа узычву? УгӀагыл, уйыхӀва уы-Нчва! Йалныс ауыпӀ Ауи йгвы хӀгӀаташвахта хӀаламдзырныс»+.

7ЗымгӀвагьи аджв аджв йайхӀвуа йалагатӀ: «ЧӀвы хӀрышвра атахъыпӀ ари хӀрыцхӀагӀа гӀазхъшаз дзачӀву гӀахӀхӀырдырра ахъазла». ЧӀвы дрышвын, ачӀвы Инус йыквшватӀ.

8Ауаъа ауат ауи йцӀгӀатӀ: «ЙгӀахӀахӀв ари арыцхӀагӀа хӀалазыршваз дзачӀву? ЙамгӀан уысйа уыздкӀылу? УабагӀатыцӀ? Упсадгьыл абаъу? Йзапш уагӀайа угӀазлыцӀыз?»

9«Сара сгӀаврипӀ[*], – йхӀватӀ ауи. – Атенгьызи адгьыли гӀазшаз ЙхӀыхвиту, АжвгӀванд а-Нчва хвы йзызбитӀ».

10Мчыта йшватӀ ахъвыхӀнкъвцагӀвчва:

– ЙакӀвым ухатӀ! – рхӀватӀ ауат ауи ЙхӀыхвиту дшичвырдауа анрайхӀв амщтахь.

11– ЙузыхӀхара атахъыйа уара атенгьыз хӀгӀакӀвзыршауа тшщаквнакӀыхра ахъазла?

Йара акӀвпӀта атолкъвынква рыцӀа-рыцӀа йымчхитӀ.

12«СгӀашвкӀыта атенгьыз сташврышв, атенгьыз швгӀакӀвзыршауа тшщаквнакӀыхра ахъазла, – джьауап гӀариттӀ ауи. – Сара йыздыритӀ ари апша чвгьа са схъкъьачӀвыла йшгӀашвгвыквлыз».

13АхъвыхӀнкъвцагӀвчва къарута йрымаз адыргалын рхъвыхӀ атенгьыз атшпыла йдрыдзцун, ауаса ауат ауи гьрылимшузтӀ: апша рахӀагьи йымчхун.

14Ауаъа ауат ЙхӀыхвиту йыхӀватӀ: «ЙхӀыхвиту! – рхӀватӀ ауат. – ХӀхӀаквым уымхан ари агӀвычӀвгӀвыс йпсра ахъаз! Джьауап хӀумыркӀын льажьа змам йща ъахӀрычӀвауа ахъаз! Уара ЙхӀыхвиту уакӀвпӀ: ауаса акӀвын йшаъаз Уара уъамыр».

15Ауат Инус дгӀаркӀын ахъвыхӀ дгӀакӀнырцӀатӀ, йгӀашуаз атенгьызгьи тшщаквнакӀыхтӀ. 16АхъвыхӀнкъвцагӀвчва зджьара йгӀанымхахуата ЙхӀыхвиту йчвшватӀ. Ауат ЙхӀыхвиту къвырман йзырчпатӀ, даргьи ахъвдаквцӀараква нарахвтӀ.

2

Инус йныхӀвара

2^1ЙхӀыхвиту апслачва ду йщтитӀ Инус дашӀанарышвта дкӀылнагарныс. Инус апслачва ауацӀа хахъа-хымшкӀ дтан+. 2Апслачва амгва дштазымца Инус ЙхӀыхвиту, йара йы-Нчва дйыхӀвун: 3АрыцхӀагӀа салата а-Нчва тшизынасырхатӀ

– Ауи сара джьауап гӀаситхтӀ.
СцӀрытӀ сара Шеол[*] ауацӀа сштазымца –
Уара йугӀатӀ сцӀырбжьы!
4ЦӀгӀва змамыз атенгьыз ацӀолара
Уара салаурышвтӀ,
сара сгӀакӀвдыршатӀ адзаквтштшараква;

Уара удзгӀахъычӀваракви утолкъвынкви зымгӀва сара йсхъыситӀ.

5Сгвгьи йгӀанагуан:

«Уара уылаква съарымбахуаш сущтитӀ.

Ауаса момо, сара йатазбахуаштӀ

Уара уныхӀварта цкьа[*]»!

6Адзы сара стамакъ йгӀадгылтӀ,
цӀгӀва змам адзы сгӀакӀвнаршатӀ, адзхӀвраквагьи схъапахь йгӀаквпӀапӀатӀ.

7Ащхъаква рыщайдзаква рыцӀгӀвадза сбгъалтӀ,

Шеол агвашвква сыщтахьла тшадыркӀытӀ анцӀрала!

Ауаса Уара йгӀатугахтӀ агӀвадыгь
сара сынцӀра,
о, ЙхӀыхвиту, сара сы-Нчва!
8ЗакӀгьи ансылымшахуаз, сгвы анкӀахӀа сара,
о, ЙхӀыхвиту, сгвы угӀаташватӀ Уара,
сахӀварагьи Уара упныдза, уныхӀварта цкьадза йнадзатӀ.

9Анчва мшвамыцква тшрыдызкӀылуа
Уара убзибари убзири йгьадыгылуам –
10а сара Уара сузыразта къвырман узысчпуштӀ,
уызласыргвыгъаз сырхъйахуаштӀ.
ХӀгӀазхчуш ЙхӀыхвиту йнапӀква йрыцӀапӀ!

11ЙхӀыхвиту йунашвала апслачва Инус дгӀагвылнарышвтын адгьыл дгӀаквнарышвхтӀ.

3

Инус Ниневия дцитӀ

3^1ЙхӀыхвиту йажва йатаркӀвах Инус йгӀайайхӀвтӀ:

2«МгӀва уыквыл! Ниневия акъала ду уца. ЙдыргӀа ауаъа йбзазауа Сара уара уыхъвда йыквсцӀауа»+.

3Инус мгӀва дыквылтӀ: ЙхӀыхвиту йыхъвда йшгӀаквицӀаз апшта, Ниневия дцатӀ. Ниневия къала дудздзан[*]: ауи угӀакӀвшара ахъазла хымшкӀы атахъын.

4Акъала апны мышкӀы данымгӀвайс, ауи абазагӀвчва йрайхӀвтӀ: «Мыш гӀвынгӀважва анахъыцӀра Ниневия хъвашуштӀ!», 5Ниневия абзазагӀвчвагьи а-Нчва йызхъарцӀатӀ. Ауат йщаквдыргылтӀ йчгарныс, йгьи зымгӀва – аду йпны угӀалагата ахвыцдза чгӀвычажв ршвырцӀатӀ.

6Ари ахабар Ниневия апаштыхӀ йанйадза йпаштыхӀ чӀварта дгӀакӀныцӀтӀ, йпаштыхӀ чгӀвычаква йшвихтӀ, чгӀвычажв йшвицӀан ахъвасатхӀва дылачӀватӀ[*]. 7АпаштыхӀ йцӀагылагӀвчви йари рыхьызла Ниневия апны ари апш унашва шичпаз ахабар дирыргатӀ:

«УагӀагьи, рахвгьи, йдууызтынгьи йхвыцызтынгьи, фачӀвыкӀгьи ршӀарымцӀарагӀатӀ, арахв дмырхӀврагӀатӀ, дзгьи рымжвыргӀатӀ. 8УагӀагьи рахвгьи чгӀвычажв ршвырцӀаргӀатӀ, ауагӀа лшарата йрылу зымгӀвала а-Нчва йыхӀваргӀатӀ. ДзачӀвызлакӀгьи чвгьари гвымхари йымхахыргӀатӀ. 9Йыздыруада? Йалныс ауыпӀ, а-Нчва дазхъвыцхпӀта, ауи ахӀата дгьгвыжвкӀхрым, хӀаргьи чвгьадзщала хӀгьыдзрым»+.

10А-Нчва йбатӀ ауат рыкъазща шырпсахыз, ауи ахӀата чвгьара шрымхахуаз. А-Нчва дацӀахъвыцхын ауат йызлайыргвыгъаз рпхыцӀа чвгьа йгьанимырйатӀ, ауат арыцхӀагӀа гьырзагӀйымщтитӀ.

4

Инус йгвыжвкӀри а-Нчва йбзири

4^1Инус йшипхьадзузла ауи рыцхӀагӀа дууын, ауи йгӀайыжвылтӀ агвыжвкӀри агвыцӀалри. 2ЙхӀыхвиту араса дйыхӀвауа далагатӀ ауи: «О, ЙхӀыхвиту! ХӀпны санаъаркӀвазгьи йсхӀвунщтӀ сара. Йара ауи йгӀалцӀла акӀвпӀ йымкӀьасахаскӀва-хӀва йсхӀвата сара сырдата Таршиш сцарныс сгвы йызтаскӀыз. Сара йыздыруан Уара – а-Нчва алпха, арыцхӀащара, ачхӀара ду, абзира ду шуыму, йгьи арыцхӀагӀа йущтиуашыз йущтийырныс шутахъым. 3Ауи йгӀалцӀла, ЙхӀыхвиту, йсыквх сара сбзазара: спсрыквын рыцӀа йагъьпӀ сбзазауа ацкӀысгьи».

4«Мчыта уара угвы йъацӀалыз йбзийума?» – дазцӀгӀатӀ ЙхӀыхвиту.

5Инус акъала далцӀын ауи амарагӀацӀцӀырта хъатала тшанйыргӀалтӀ. Ауаъа йхъа тыпкӀ азичпатӀ, ауи ажьора дыцӀачӀван, йырхъвыхуа далагатӀ акъала йазнийуашыз.

6ЙхӀыхвиту а-Нчва ауаса йчпатӀ Инус йхъахьла льабакъвыдкӀ гӀаншата тшщтӀнахныс, ажьорала арыцхӀагӀа дачвнахчаныс. Инусгьи агӀайыра мчыта дайгвыргъьатӀ.

7ЙащтагӀайуаз атшын шарпны а-Нчва хвакӀ йщтитӀ. Ахва альабакъвыд арыхвхвуамца йарыкӀандзатӀ. 8Амара ангӀацӀцӀ, а-Нчва йблыбылуаз амарагӀацӀцӀырта пша гӀайрыстӀ. Амара Инус йхъа йташытӀ. Данымчыдаха ауи апсра дайхӀвапсун араса дхъвыцуа:

«Спсрыквын рыцӀа йагъьпӀ сбзазауа ацкӀысгьи».

9«Альабакъвыд мчыта угвы йъацӀалыз бзийума?» – йхӀван а-Нчва Инус дицӀгӀатӀ.

«Щта, бзипӀ, – йхӀватӀ Инус. – ЙгӀанымшаскӀва сгвы йыцӀалтӀ».

10«Уара альабакъвыд рыцхӀаущитӀ, – йхӀватӀ ЙхӀыхвиту, – уара уызхьымпшыз, йгӀаумырйыз: ауи уахъыкӀла йгӀайытӀ, уахъыкӀла йкӀандзахтӀ. 11А сара йшпарыцхӀасымщара Ниневия акъала ду? Загъьми зарми ъану алзмыргауа зкьгӀвы швигӀважвагӀвы йрайхӀата йтабзазитӀ ауаъа, рахв щардагьи тапӀ».

* 1:3 Таршиш – йал ныс ауаштӀ ауи Испания апны йаныргӀалыз Финикия колонияхарныс. Датшата йухӀвышызтын, Инус Ниневия йазымцуз амгӀвала дырдатӀ.

* 1:9 ГӀаври – урышв бызшвала еврей, джьут – урышв бызшвала иудей.

* 2:3 Шеол «апсы дыз ту ама ша».

* 2:5 НыхӀварта «храм»; ныхӀварта цкьа «святой храм».

* 3:3 Йа: а-Нчва йпахь мгӀан дудздза зму къала.

* 3:6 Ауи йгӀаныцӀитӀ ауат рыгвнахӀква штшырзыдырхыз.

+ 1:6 Ин. 3:9
+ 2:1 Мат. 12:40, Мат. 16:4
+ 3:2 Ин. 1:1-2
+ 3:9 Ин. 1:6

+ https://ibt.org.ru/ebook?id=ABA

Table of Contents

- Апигӏамбар Инус Йгӏвыра

- Апхъажва

- Инус

- 1
- 2
- 3
- 4